Streepsuiker vir Osaka en Tsitsipas | Maroela Media
Streepsuiker vir Osaka en Tsitsipas
Naomi Osaka is die derde beste speler op die wêreldrandglys. (Foto: Ed Jones/AFP)
Die drome van Naomi Osaka van Japan en die ongewilde Griek, Stefanos Tsitsipas, is vroeg Saterdagoggend (SA tyd) in New York in die derde ronde van die Amerikaanse Ope-tennistoernooi vernietig.
Osaka, die derde beste vrouespeler op die wêreldranglys, is met 5-7, 7-6 (7-2) deur die 18-jarige Kanadees Leylah Fernandez uitgeskakel, terwyl Tsitsipas met 6-3, 4-6, 7-6 (7-2), 0-6, 7-6 (7-5) deur die 18-jarige Spanjaard Carlos Alcaraz uitgeboender is.
Osaka het ná haar nederlaag gesê sy gaan weer 'n blaaskans weg van die baan af neem in 'n poging om haar gemoedstoestand te verbeter.
Sy het haar vroeër vanjaar aan die Franse Ope op Roland Garros in Parys onttrek nadat sy met haar geestesgesondheid gesukkel het.
Fernandez sal Maandag in die vierde ronde teen Angelique Kerber van Duitsland, wat in 2016 die Amerikaanse Ope-toernooi gewen het, te staan kom.
Tsitsipas, wat weer 'n lang toiletpouse geneem het en uitgejou is nadat hy droë klere gaan aantrek het, het ná sy kragmeting gesê hy weet nie waaroor daar ongelukkigheid was nie, aangesien hy geen reël verbreek het nie.
Hy het daarop gewys dat spelers langer as die toegelate 25 sekondes tussen punte op die baan neem sonder dat daar teen hulle opgetree word.
Alcaraz, wat onlangs in die Franse Ope die jongste speler sedert Junie 1992 geword het wat die derde ronde kon haal, het weer gewys waarom hy as die nuwe Spaanse matador ná Rafael Nadal beskou kan word.
Alcaraz sal nou teen die Duitser Peter Gojowczyk te staan kom.
In die mansafdeling tree die Rus Danill Medvedev al hoe sterker na vore nadat hy nog 'n Spanjaard, Pablo Andujar, met 6-0, 6-4, 6-3 van die baan gevee het. Medvedev kom nou teen die groot Britse hoop op 'n wenkans, Dan Evans, te staan.
Die Argentyn Diego Schwartzman (11de gekeur) wat Suid-Afrika se Kevin Anderson in die tweede ronde geklop het, is ook stewig op koers nadat hy sy landgenoot Facundo Bagnis met 3-6, 6-0, 6-2, 6-2 oorrompel het.
Nog 'n Rus, Andrey Rublev, kom teen die Amerikaner Frances Tiafoe te staan, met Felix Auger Aliassime, die 11de gekeurde Kanadees, wat teen die Spanjaard Roberto Bautista Agut te staan kom.
Novak Djokovic het ook 'n maklike oorwinning oor die Nederlander Tallon Griekspoor behaal.
* In die vroue-afdeling was daar goeie oorwinnings deur Simona Halep van Roemenië, wat Elena Rybakina van Kazakstan met 6-7, 6-4, 6-3 geklop het, asook Garbine Muguruza van Spanje wat Victoria Azarenka van Belarus met 4-6, 6-3, 6-2 verslaan het.
Elise Mertens van België het Ons Jabeur van Tunisië met 5-7, 6-2, 6-3 uitgeskakel.
* Suid-Afrika vestig sy hoop Saterdag om middernag op Lloyd Harris wat in die derde ronde teen die Kanadees Denis Shapavalov te staan kom.